BODOLAND रादाब: मुसलपुर, 27 जुन: बिटिसि बिसायख’थिनि सिगांयाव रायजोफोरनो खोथा होनाय बादियै फारि फारि खामानि मावफुंनो आखाइयाव लादों मावफुं सोद्रोमा राकेश ब्रह्मया । 24 नं मुसलपुर बियाबनिफ्राय देरहालांयोब्ला गावनि मोननो गोनां दान बान्थाखौ लायालासिनो मन्दिर, बाथौ थानसालि, ब्रह्म सिबिसालि, नामघर, गिर्जा, मछजित बायदि इसोरनि थानसालि लुफुंनो थाखाय मुसलपुर हालामनि गामियाव रायजोफोरनो होनाय जागोन होननानै खोथा होनाय बादियै बिटिआरनि ना फिसिनाय बिफान आरो जिब-जुनार अनसाइ बिफाननि मावफुं सोद्रोमा राकेश ब्रह्मया दिनै गावनि दान बान्थाखौ कात’निफारा आरो सिमलिगुरि गामियाव थानसालि लुफुंनो थाखाय 50 रोजा दान बान्थाखौ रायजो राजाफोरनो गथायनानै होयो । बेजों लोगोसेनो फैबाय थानाय समाव गावनि दान बान्थाखौ लायाजासे थानसालि लुफुंनो थाखाय फारि फारियै होलांबाय थागोन बुंङो । बेनि अनगायैबो बाक्सा जिल्लानि मुसलपुराव थानाय पमुवा फटारावनो साईखौ (SAI) लुफुंनाय जागोन होनना फोरमायथियो । बेनि अनगायैबो बाक्सा जिल्लानि ककलाबारियाव प्रमद बर’नि हास्थायनाय फार्मखौ 12 रोजा कौटि रांनि बाजेतजों 2 किल’मिटार गोलावनि फुख्रि आरो दावबायारिफोरनि थाखाय जायगा नायनो बेरायनो आरो थानो हानायनि राहा खालामनो, आबादारि बेगर जोलैनि फार्म खालामनो बिथांखि लाबाय बेनि थाखाय मिरू सोरखार आरो आसाम सोरखारनो गथायलाय होखाबाय होनना बुंङो । बेनि अनगायैबो जिब-जुनार फिसिनायनि गेजेरजोंबो रांखान्थियारि बिथिंयाव जौगाहोनो थाखाय बाक्सानि कुमारिकाता बगाजुलियाव बोरमा फिसिनाय फार्म खालामनो थाखाय 5 कौटि रांनि बाजेत बाहायनाय जागोन होनना दाजाबदेरो ।